
Betegtájékoztató: Információk a felhasználó számára
Unguentum infantum FoNo VIII. Naturland

cink-oxid, alumínium-acetát-tartarát-oldat, csukamájolaj (A típus)
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
Ezt a gyógyszert mindig pontosan a betegtájékoztatóban leírtaknak, vagy a gyermek kezelőorvosa vagy gyógyszerésze által elmondottaknak megfelelően alkalmazza!
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További információkért vagy tanácsért forduljon gyógyszerészéhez!
· Ha a gyermeknél bármilyen mellékhatás jelentkezik, tájékoztassa a gyermek kezelőorvosát vagy gyógyszerészét!
Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa a gyermek kezelőorvosát, ha tünetei nem enyhülnek, vagy éppen súlyosbodnak.
A betegtájékoztató tartalma:

1.
Milyen típusú gyógyszer az Unguentum infantum FoNo VIII. Naturland és milyen betegségek esetén alkalmazható?

2.
Tudnivalók az Unguentum infantum FoNo VIII. Naturland alkalmazása előtt

3.
Hogyan kell alkalmazni az Unguentum infantum FoNo VIII. Naturland-ot?

4.
Lehetséges mellékhatások

5.
Hogyan kell az Unguentum infantum FoNo VIII. Naturland-ot tárolni?

6.
A csomagolás tartalma és egyéb információk
1.
Milyen típusú gyógyszer az Unguentum infantum FoNo VIII. Naturland és milyen betegségek esetén alkalmazható?
Az Unguentum infantum FoNo VIII. Naturland bőrvédő kenőcs csecsemők és kisgyermekek számára. A bőrön, különösen a hajlatokban, különböző okok folytán (pl. vizelet stb.) hámfosztott, vörös, nedvedző területek képződhetnek, amelyeknek helyi kezelésére szolgál ez a kenőcs. Elősegíti a bőrfelület hámosodását, gyógyulását.
2.
Tudnivalók az Unguentum infantum FoNo VIII. Naturland alkalmazása előtt

Ne alkalmazza az Unguentum infantum FoNo VIII. Naturland-ot:
-
ha a gyermek allergiás a cink-oxidra, alumínium-acetát-tartarát-oldatra, csukamáj-olajra vagy a gyógyszer (6. pontban felsorolt) egyéb összetevőjére!
Figyelmeztetések és óvintézkedések

Az Unguentum infantum FoNo VIII. Naturland alkalmazása előtt beszéljen a gyermek kezelőorvosával vagy gyógyszerészével!
A kenőcsöt szembe, szem környékére, szájba, nyálkahártyára nem szabad alkalmazni. Ha használata közben mégis az említett területek valamelyikére jut a kenőcs, haladéktalanul el kell távolítani!
Egyéb gyógyszerek és az Unguentum infantum FoNo VIII. Naturland
Feltétlenül tájékoztassa a gyermek kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről!
Nem ismert gyógyszerkölcsönhatás más gyógyszerekkel történő, egyidejű alkalmazás során.
Az Unguentum infantum FoNo VIII. Naturland egyidejű alkalmazása étellel, itallal és alkohollal

Megkötések nem ismertek.
Terhesség, szoptatás és termékenység
Nem értelmezhető. A készítmény gyermekgyógyszer.
A készítmény hatásai a gépjárművezetéshez és a gépek kezeléséhez szükséges képességekre

Nem értelmezhető. A készítmény gyermekgyógyszer.
3.
Hogyan kell alkalmazni az Unguentum infantum FoNo VIII. Naturland-ot?

Ezt a gyógyszert mindig pontosan a betegtájékoztatóban leírtaknak, vagy a gyermek kezelőorvosa vagy gyógyszerésze által elmondottaknak megfelelően alkalmazza! Amennyiben nem biztos az adagolást illetően, kérdezze meg a gyermek kezelőorvosát vagy gyógyszerészét!

A készítmény ajánlott adagja: A kipirosodott, hámfosztott bőrfelületet vékony rétegben bekenve, naponta 2‒3 alkalommal alkalmazható.
A kezelendő terület bekenése után kézmosás szükséges.

Amennyiben a tünetek nem javulnak, vagy rosszabbodnak, a gyermek kezelőorvosához kell fordulni!
Ha az előírtnál több Unguentum infantum FoNo VIII. Naturland-ot alkalmazott

Túladagolás esetén a mellékhatások fokozódása várható.
Ha elfelejtette alkalmazni az Unguentum infantum FoNo VIII. Naturland-ot
Amint észrevette, hogy elfelejtette alkalmazni a kenőcsöt, pótolja azt mielőbb, de ne alkalmazzon kétszeres adagot a kihagyott adag pótlására!
Ha bármilyen további kérdése van a gyógyszer alkalmazásával kapcsolatban, kérdezze meg a gyermek kezelőorvosát vagy gyógyszerészét!
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A készítmény az alkalmazás helyén enyhén irritálhat.
A tünetek előfordulási gyakorisága nem ismert.

Mellékhatások bejelentése

Ha a gyermeknél bármilyen mellékhatás jelentkezik, tájékoztassa a gyermek kezelőorvosát vagy gyógyszerészét! Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell az Unguentum infantum FoNo VIII. Naturland-ot tárolni?
Legfeljebb 25 °C-on tárolandó.
A gyógyszer gyermekektől elzárva tartandó!

A dobozon, valamint a tubuson feltüntetett lejárati idő (EXP.:) után ne alkalmazza ezt a gyógyszert! A lejárati idő az adott hónap utolsó napjára vonatkozik.
Ne alkalmazza ezt a gyógyszert, ha színének megváltozását, a sárgásfehér árnyalattól való eltérését észleli!
Semmilyen gyógyszert ne dobjon a szennyvízbe vagy a háztartási hulladékba! Kérdezze meg gyógyszerészét, hogy mit tegyen a már nem használt gyógyszereivel! Ezek az intézkedések elősegítik a környezet védelmét.
6.
A csomagolás tartalma és egyéb információk 
Mit tartalmaz az Unguentum infantum FoNo VIII. Naturland?
· A készítmény hatóanyagai: 130 g kenőcs 13 g cink-oxidot, 13 g alumínium‑acetát‑tartarát-oldatot, 13 g csukamájolaj (A típus)-t tartalmaz.
Alumínium-acetát-tartarát-oldat tartalma: tisztított víz, alumínium-szulfát, kalcium-karbonát, borkősav, tömény ecetsav.

· Egyéb összetevők: natív ricinusolaj, fehér viasz, gyapjúviasz-alkoholok, sztearinsav 50, talkum.
Milyen az Unguentum infantum FoNo VIII. Naturland külleme, és mit tartalmaz a csomagolás?
Sárgásfehér színű, egynemű, csukamájolaj-szagú kenőcs.
130 g kenőcs műanyag (PE), csavarmenetes kupakkal lezárt, lakkozott alumíniumtubusban és dobozban.
vagy
130 g kenőcs műanyag (PP), csavarmenetes kupakkal és műanyag (PETP), lehúzható zárófóliával lezárt, műanyag (PE/EVOH/PE) tubusban és dobozban.
Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
NATURLAND Magyarország Kft.
1106 Budapest, Csillagvirág u. 8.
Tel.: +36 (1) 431-2000

Fax: +36 (1) 431-2052

E-mail: info@naturland.hu
(logó)

130 g kenőcs lakkozott alumíniumtubusban

OGYI-T-9876/02
130 g kenőcs műanyag tubusban

